***1 db határozati javaslat***

**Magyarországi Romák Országos Önkormányzata Közgyűlésének**

**2025. november 26-án tartandó ülésére**

**ELŐTERJESZTÉS**

**Előterjesztő**: Aba-Horváth István

**Tárgy**: **Döntés állami tulajdonban lévő fa ingóság a Magyarországi Romák Országos Önkormányzata részére történő ingyenes tulajdonba adásával kapcsolatos kérelem benyújtására és az ezzel összefüggő eljárás lefolytatásra**

**Iktatószám**: ……………………...…/2025.

**Mellékletek**: -

**Előterjesztést készítette**: Aba-Horváth István

**Véleményező bizottság: Pénzügyi Bizottság Bizottsági elnök: Bordás Géza**

**Egyéb véleményező szerv: -**

**Törvényességi véleményezésre benyújtás időpontja:** ………………………………..

**Törvényességi ellenőrzést végezte:**

**Látta:**

**Egyéb meghívottak:** -

**NYILVÁNOS ÜLÉS / ZÁRT ÜLÉS**

**Tisztelt Közgyűlés!**

A Magyarországi Romák Országos Önkormányzata (a továbbiakban: Önkormányzat) kérelmet kíván benyújtani a Magyar Nemzeti Vagyonkezelő Zrt. számára állami tulajdonban lévő fa ingóság tulajdonjogának térítésmentes megszerzése tárgyában. A fentiekben nevesített jogügylet kapcsán szükséges a Közgyűlés döntése a témában.

A jogalapot az állami vagyonról szóló 2007. évi CVI. törvény (a továbbiakban: Vtv.) 36. § (2) bekezdés c) pontja biztosítja, mely szerint:

Vtv. 36. § (2) Állami vagyon tulajdonjoga ingyenesen átruházható:

c) helyi önkormányzat javára törvényben vagy törvény felhatalmazása alapján kiadott jogszabályban foglalt feladatai elősegítése érdekében.

A nemzetiségek jogairól szóló 2011. évi CLXXIX. törvény (továbbiakban: Njtv.) 153. § (1) bekezdése szerint:

Njtv. 153. § (1) Ahol e törvény eltérően nem rendelkezik, a nemzetiségi önkormányzatokra és az átalakult nemzetiségi önkormányzatokra alkalmazni kell a helyi önkormányzatokra vonatkozó jogszabályokat, azzal, hogy a helyi önkormányzatok adósságrendezésére vonatkozó rendelkezések kizárólag az átalakult nemzetiségi önkormányzatok esetében alkalmazhatóak.

Figyelemmel arra, hogy az Njtv. nem tartalmaz olyan rendelkezést, mely szerint az állami vagyon tulajdonjoga nemzetiségi önkormányzat javára ingyenesen nem ruházható át, így a Vtv. 36. § (2) bekezdés c) pontja alapján az ingóság tulajdonjoga az MROÖ részére törvényben vagy törvény felhatalmazása alapján kiadott jogszabályban foglalt feladatai elősegítése érdekében ingyenesen átruházható.

A tulajdonjog átruházásának részletes szabályait az állami vagyonnal való gazdálkodásról szóló 254/2007. (X. 4.) Korm rendelet (a továbbiakban: Vhr.) tartalmazza.

Vhr. 50. § (2) bekezdése szerint az ingyenes önkormányzati tulajdonba adási kérelemnek tartalmaznia kell, illetve ahhoz csatolni szükséges:

1. a tulajdonba adásra vonatkozó igényt (= vagyis határozott kérelmet), megjelölve a konkrét felhasználási célt (= az adott ingóságra vonatkozó, egyedileg meghatározott pontos célkitűzést, amely nem egyenlő a segítendő feladat fogalmával), valamint a segítendő feladatot (= jogszabályban meghatározott valamely konkrét önkormányzati feladatot) és az azt előíró jogszabályi rendelkezést (= a megjelölt feladatnak megfelelően).
2. az önkormányzat nyilatkozatát arról, hogy vállalja a tulajdonba adás érdekében felmerülő költségek – pl. értékbecslés költsége – megtérítését.
3. a Közgyűlés határozatát (= amely konkrétan beazonosítható állami vagyon igényléséről hozott döntést tartalmazza, figyelemmel arra, hogy az Önkormányzat nevében a Közgyűlés jár el.

Az Önkormányzat – mint országos nemzetiségi önkormányzat - kötelező feladatait az Njtv. 117. § (2) bekezdése tartalmazza, így:

Njtv. 117. § (2) Az országos nemzetiségi önkormányzat kötelező közfeladata:

a) amennyiben a településen nemzetiségi önkormányzat nem működik, ellátja az adott nemzetiségi közösséggel kapcsolatosan a településen jelentkező érdekképviseleti, érdekvédelmi feladatokat,

b) a vármegyei önkormányzat által ellátott önkormányzati feladatok kapcsán – törvényben meghatározott – érdekképviseleti, érdekvédelmi tevékenységet fejt ki,

c) ellátja az általa képviselt nemzetiség érdekeinek országos szintű képviseletét és védelmét,

d) a nemzetiségi kulturális autonómia fejlesztése érdekében országos szintű nemzetiségi intézményhálózatot tart fenn.

Vhr. 51. § (2) bekezdése alapján nem adható ingyenes tulajdonba olyan vagyonelem, amely valamely állami feladat ellátásához vagy értékesítése esetén a költségvetési bevételi előirányzatok teljesítéséhez szükséges. Ennek függvényében az MNV Zrt. a vagyongazdálkodási szempontokat figyelembe véve, térítésmentes tulajdonba adásra irányuló eljárás teljes ideje alatt vizsgálja az érintett vagyonelemek költségvetési szempontból gazdaságos hasznosításának lehetőségét.

Az MNV Zrt. valamennyi szükséges adat birtokában negyedévente teszi meg szakmai javaslatát a vagyonelemek térítésmentes átadására, melyet az állami vagyon felügyeletéért felelős miniszter útján terjeszt a Kormány elé. Az ingyenes tulajdonba adásról – az érintett miniszer javaslata alapján – a Vtv. 36. § (3) bekezdése alapján nyilvános határozattal dönt. (25 millió Forint felett.)

A Vtv. 36/A. §-a alapján a Vtv. 36. § (2) bekezdés szerinti vagyonátadás kizárólag olyan kezdeményezett részére történhet, amely az adózás rendjéről szóló 2017. évi CL. törvény 7. § 34. pontja szerinti, lejárt esedékességű köztartozással és a tulajdonosi joggyakorlóval szemben fennálló, lejárt tartozással nem rendelkezik.

Kérem a Tisztelt Közgyűlést az előterjesztést megvitatni és az alábbi határozati javaslatot elfogadni!

**Határozati Javaslat**

Az Magyarországi Romák Országos Önkormányzatának Közgyűlése megtárgyalta **„Döntés állami tulajdonban lévő fa ingóság a Magyarországi Romák Országos Önkormányzata részére történő ingyenes tulajdonba adásával kapcsolatos kérelem benyújtására és az ezzel összefüggő eljárás lefolytatásra”** tárgyú előterjesztést és az alábbi határozatot hozza:

1. A Magyarországi Romák Országos Önkormányzat Közgyűlése a nemzeti vagyonról szóló 2011. évi CXCVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában és a Magyar Nemzeti Vagyonkezelő Zrt. vagyonkezelésében lévő 60.000m3 mennyiségű tűzifa (minőségű) megnevezésű fa ingóság 1/1 tulajdoni hányadának ingyenes tulajdonba adását a Magyarországi Romák Országos Önkormányzata számára.
2. Az ingó dolgot a Magyarországi Romák Országos Önkormányzata a nemzetiségek jogairól szóló 2011. CLXXIX. törvény 117. § (2) bekezdés c) pontjában meghatározott kötelező feladatainak ellátása érdekében kívánja tulajdonba venni és a roma nemzetiség szociális biztonság erősítésének elősegítése, támogatása megvalósuló célra kívánja felhasználni.
3. Magyarországi Romák Országos Önkormányzata vállalja a tulajdonba adás érdekében a felmerülő költségek megtérítését.
4. A Közgyűlés felhatalmazza az Elnököt, hogy a fa ingóság ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon és valamennyi nyilatkozatot megtegyen.

**Határidő: 2025. 11. 26.**

**Végrehajtásért felelős: elnök**

**Aba-Horváth István**

**elnök**